作者：陈人杰
词牌/韵律：沁园春

paragraphs: 我自无忧，何用攒眉，今忧古忧。
叹风寒楚蜀，百年受病，江分南北，千载归尤。
洛下铜驼，昭陵石马，物不自愁人替愁。
兴亡事，向西风把剑，清泪双流。
边头。
依旧防秋。
问诸将君恩酬未酬。
怅书生浪说，皇王帝霸，功名已属，韩岳张刘。
不许请缨，犹堪草檄，谁肯种瓜归故邱。
江中蜃，识平生许事，吐气成楼。